LISON 18
Modi ki nu ta djuda nos irmons óras ki es ta pasa pa difikuldadis?
Dipôs ki kontise un dizastri, Tistimunhas di Jeová ta organiza pa bai faxi pa ba konsola ses irmons ki fika prujudikadu. Kel sforsu li é próva di kel grandi amor ki nu ta xinti pa kunpanheru. (João 13:34, 35; 1 João 3:17, 18) Modi ki nu ta djuda-s?
Nu ta kontribui ku nos dinheru. Dipôs ki Jizus móre, kontise un grandi fómi na un zona di Israel ki txomaba Judea. Kes kriston di Antiukia manda dinheru pa djuda ses irmons. (Atus 11:27-30, BPK) Di mésmu manera, óras ki nu sabe ma nos irmons na algun párti di mundu sta ta pasa pa txeu difikuldadi, nu ta kontribui na nos kongregason i dipôs kes kontribuison ta mandadu pa kunpra kuzas pa djuda kes ki tene más falta. — 2 Coríntios 8:13-15.
Nu ta djuda-s ku kuzas ki es meste kel óra. Kes ansion ki sta na lugar di dizastri ta djobe si kada algen di kongregason sta dretu. Kumison di Ajuda ta orienta ntréga di kumida, agu pa bebe i ropa. Tanbê es ta ranja gazadju i es ta djuda kes algen ki sta duenti. Monti Tistimunha di Jeová ki ten spiriénsa ta oferese ses kabésa pa bai, na ses kusta, ti kel lugar di dizastri pa ba trabadja, pa djuda kes algen ô pa konpo kazas i kes Salon di Reinu ki fika stragadu. Kuzê ki ta pô-nu bai faxi pa ba djuda é union ki nu ten na nos organizason i spiriénsa ki nu ta ganha óras ki nu ta trabadja djuntu. Nu ka ta djuda sô nos irmons. Óras ki nu pode nu ta djuda tanbê otus algen, sikrê es é di otu relijion. — Gálatas 6:10.
Uza Bíblia pa konsola-s i pa djuda-s lida ku ses sentimentu. Ken ki sufri dizastri ta meste konsolu más ki otus algen. Na kes óra la, Jeová ki é ‘Deus di grandi konsolu’, ta da-s forsa. (2 Coríntios 1:3, 4) Nu gosta di fala di kes promésa di Bíblia ku kes algen ki sta frontadu. Nu ta da-s sertéza ma, ka ta dura, Reinu di Deus ta ben kaba ku tudu disgrasas ki ta da-nu dór i ta pô-nu ta sufri. — Apocalipse 21:4.
Modi ki Tistimunhas di Jeová ta konsigi bai faxi pa djuda óras ki ta kontise un dizastri?
Modi ki nu ta uza Bíblia pa konsola kes algen ki skapa di dizastri?
kea_Latn kea_Latn kea_Latn kea_Latn kea_Latn kea_Latn kea_Latn kea_Latn